Terasse Lillet – eetplekkie in Almaty – Dr. Christa van Staden
Terasse Lillet – eetplekkie in Almaty
Gepubliseer op 28/07/2020 28/07/2020 by Dr Christa van Staden
Hierdie een gaan sommer kort wees. Die eerste ding wat my van die plek opgeval het, is die naam. Dan die rooi kombersies oor elke stoel al is dit somer, met die naam Lillet in wit daarop geborduur. Die naam is vir my interessant.
Dit is so massiewe blok van ons af, maar ek dink dit kan maklik drie blokke wees omdat daar wel strate is wat afdraai na die linkerkant toe. Twee of meer. Dit is egter nie vir die publiek oop nie, dus is dit een baie lang blok om af te stap en opdraende terug, mens kan dus maar lekker eet, die oefening maak op vir die oordadigheid.
Alhoewel die kelnerin ons nie verstaan het nie, het sy wel die bestelling reg verstaan.
Sy het selfs geweet dat ons nie van hier is nie en dus ons kos gelyk wil kry om saam te eet. Dit is tog waarom ons daar is. Al het ek ‘n voorgereg bestel. En manlief ‘n hoofete. Dalk is dit waarom ons ons kos so verskillend kry? Maar nee, dit is beslis ‘n ding in Qazaqstan, jy kry jou kos wanneer dit klaar is.
Baie keer sit ons, as ons saam met ander eet, aan tafel en wag tot almal hulle kos het. Ek sukkel met daardie een en as ek weer sien peusel ek terwyl ander moet sit en kyk. En dit is ook nie lekker nie …
Dus kan ek nie heeltemal verstaan waarom ons nie net ons kos saam kry en saam eet nie.
Ek het gemmertee bestel, manlief vars lemoensap.
Qazaqstan is anders as waaraan ek gewoond is.
As ek ‘n pot tee bestel, kry almal aan tafel koppies, almal drink saam aan die tee. Dus kry manlief ook ‘n koppie, dit is hoe dit werk. Hy moet in elk geval help, ek kan onmoontlik al daai tee opdrink. Intussen het hy geleer om maar saam te drink. En ek kan kies, hy toets maklik saam. Hierdie keer het ek gewaarsku, proe eers, dit is baie, baie soet. Ek het nie geweet dit is so soet nie.
Ek drink geen suiker in my tee nie, hy drink twee. Die keer het hy saamgestem, dit was beslis soet genoeg. Ek skat daar was heuning in.
Siestog, hy is elke keer teleurgesteld in sy hamburger, ek dink hy gaan net hamburgers bestel as ons in Suid-Afrika is. Niks anders nie. Slap skyfies is nie onbekend in Almaty nie, as jy frie vra, kry jy nie soos in Ust een massiewe frons nie. Soms is daar prentjies op spyskaarte, dan kan ek wys wat ek vra. Ek dink Kentucky wat in Ust oopgemaak het, het skyfies na Ust gebring, maar nie oral nie.
Hier in Almaty het die expats lyk my gesorg dat slap skyfies op spyskaarte is. Ons kan dit basies oral bestel.
Ek het hoendersop bestel, met noedels. Het goed sleg gevoel, die lug is verskriklik droog en maak my keel besonder seer. Die sop het my baie, baie beter laat voel.
Seker daarom dat dit hospitaalkos is?
Ek dink ek het al genoem dat mens hier Engelse spyskaarte kry, dus is dit lekker om te bestel waarvoor ek lus is.
Ons sal na die plekkie teruggaan …
Anders as na die een langs hom, op die hoek. Daar was baie tafels oop, maar dit was, volgens die kelnerin, bespreek. Toe ons later terugstap huis toe, is die tafels steeds oop. Hulle kon ons maar gehelp het, ons wou hulle juis beproef.
Dit was die tweede keer wat ons hierdie eetplekkie besoek het. Ons hou beslis daarvan.
So terloops, al die restaurante moet buite bedien, ek dink dit gaan tot die 3de geld. Hier is ‘n ongelooflike vakansiedorp gevoel in die stad, want pappas en mammas kom met die kinders en hulle voetskopfietsies daar aan. Dan speel die kinders terwyl die ouers eet.
Vorige bydrae Vanuit my hoë huisie in Almaty
Volgende bydrae Tyd vir vere regskud in nr 17 Rebusfontein
19 gedagtes oor “Terasse Lillet – eetplekkie in Almaty”
28/07/2020 om 10:54 vm
Dit klink vreeslik lekker! Ek dink altyd, julle is braaf om in ‘n land te woon waar min tot geen mense Engels verstaan nie. Ek sou vinnig moedeloos geword het. 😄
28/07/2020 om 11:15 vm
Nee wat, mens word gewoond daaraan. Dalk te gewoond, want mens kan sommer iets sē wat vir vir ander se ore bedoel is nie. En hier kan iemand dalk net verstaan …
28/07/2020 om 11:05 vm
Ek kan goed verstaan hoekom jy gelag het oor die naam – die kos lyk lekker. Ek is bly julle het darem een plek gevind waar julle regtig saam kan eet.
28/07/2020 om 11:16 vm
Ai Anne, ons probeer vir die kelners verduidelik, maar hulle verstaan nie so lekker nie. My kos is baie keer op dan kom manlief s’n eers …
28/07/2020 om 5:54 nm
Ek kan net my geliefde se frustrasie indink as hy moet sukkel om sy vleis en bitter swart koffie te bestel. Nie eens toe hy siek was, kon ek tee in sy keel afkry nie.
28/07/2020 om 8:16 nm
Appeltjie, my man het ook nie tee gedrink nie, maar hierdie tee is in ‘n ander klas. Dit is heerlik.
28/07/2020 om 6:15 nm
Baie restaurante is “set in their ways”. Val in of val uit. Geen sprake van die kliënt wat altyd reg is nie. Die uitsondering is wanneer die chef ook die eienaar én gasheer is. Dán kry jy prima diens. Ek het so ‘n steakhouse eienaar geken,Carlo. Sy plek,Carlo’s, was soos ‘n eetwa ingerig en was tjok en blok vol van skertsende, dolgelukkige steak-eters wat later bekendes geraak het. Ai,hoe water my mond nou.
28/07/2020 om 8:17 nm
Sjoe, dit klink baie lekker om so iemand te ken.
28/07/2020 om 8:04 nm
Dit klink asof julle baie lekker plekke ontdek, Christa.
28/07/2020 om 8:18 nm
Una, ons kan net drie goed doen: kos koop, mediyne koop en uiteet. Dus oordoen ons die uiteet so bietjie …
28/07/2020 om 9:31 nm
Ag dit lyk lekker, selfs al het hulle so ‘n vreemde naam …
28/07/2020 om 9:54 nm
Jy vertel my van die naam, Toortsie, dit is vreemd om kos daar te kry.
29/07/2020 om 3:19 vm
Dis so lekker om Qazaqstan deur jou skrywes te leer ken
29/07/2020 om 7:29 vm
Dankie Positief, dit is vir myn’n mooi plek.
31/07/2020 om 10:38 vm
Daardie Lillets klink asof dit in vroulike smaak sal val! Was julle al by n musiekkonsert in Kazakstan?
31/07/2020 om 11:18 vm
Nog nie in ‘n saal nie, maar by baie van die feeste.
Intressante dinge wat julle beleef.
31/07/2020 om 12:08 nm
Dit is waarom dit so hartseer is dat dei virus ons lewensvreugde steel. Dit is lang naweek, veronderstel om met een groot fees gepaard te gaan. Die mense is tot hulle huise beperk. Wens ek het verlede jaar meer in volheid deelgeneem en ervaar. Nou sien ek net verlies raak.
Lag ek nou lekker vir die vroulike smaak deel.